ગત હપ્તામાં આપણે ઔરંગઝેબના બીજાપુરના આદિલશાહ સાથેના યુદ્ધનો વૃત્તાંત જોયો. એક રીતે બીજાપુર તો મુઘલો માટે ગોલકોંડા જીતવાનો એક મુકામ માત્ર હતો. પોતાના શાસનના શરૂના સમયે ઔરંગઝબે દક્ષિણ ભારતમાં રાજ્યપાલો નિયુક્ત કરી તેમના દ્વારા જ શાસન ચલાવ્યું હતું. દરમિયાન બીજાપુર, ગોલકોંડા અને મરાઠાઓ માથું ઊંચકી રહ્યા હતા. મરાઠા સરદાર શિવાજી પણ કોંકણ પ્રદેશમાં તરખાટ મચાવી રહ્યા હતા. ઔરંગઝેબના તખ્તનશીન થયા પછી લગભગ ૩૯ વર્ષ સુધી ગોલકોંડાનું શિયાપંથી રાજ્ય મુઘલાઈના ખુલ્લેઆમ વિરોધમાં ન હતું. તેથી જ તે મુઘલોની સામ્રાજ્યવાદી નીતિનો ભોગ બન્યું ન હતું.